b'\n_START_ARTICLE_\nZgodovina Slovenije v predmar\xc4\x8dni dobi\n_START_PARAGRAPH_\nPredmar\xc4\x8dna doba je obdobje med propadom Ilirskih provinc (1814/15) in mar\xc4\x8dno revolucijo leta 1848, \xc4\x8das \xc5\xbeivljenja in dela pesnika Franceta Pre\xc5\xa1erna (1800-1849). Obdobje imenujemo tudi obdobje Metternichovega absolutizma in je pomembno vplivalo na kulturno, politi\xc4\x8dno in gospodarsko \xc5\xbeivljenje na ozemlju dana\xc5\xa1nje Slovenije.\n_START_SECTION_\nEvropa v predmar\xc4\x8dni dobi\n_START_PARAGRAPH_\nLeta 1815 se je kon\xc4\x8dal dunajski kongres, na katerem so se sestale dr\xc5\xbeave zmagovalke in se dogovorile o ponovni\xc2\xa0\xc2\xbbrazdelitvi\xc2\xab\xc2\xa0Evrope, ponovno pa ho\xc4\x8dejo uveljaviti tudi monarhi\xc4\x8dne vladavine, zato je obdobje 1815\xe2\x80\x931848 imenovano\xc2\xa0\xc2\xbbobdobje restavracije\xc2\xab._NEWLINE_Oblikuje se Nem\xc5\xa1ka zveza, v kateri vodilno vlogo pridobi Avstrijsko cesarstvo, na pobudo ruskega carja Aleksandra I. pa nastane Sveta aliansa (1815), v katero se pove\xc5\xbeejo Rusija, Prusija in Avstrijsko cesarstvo, kasneje pa se jim pridru\xc5\xbeita \xc5\xa1e Francija in Zdru\xc5\xbeeno kraljestvo. Njihov namen je utrjevanje sklepov dunajskega kongresa (zatiranje revolucionarnih gibanj ...)._NEWLINE_Leta 1835 pride v Avstrijskem cesarstvu na oblast bolehni cesar Ferdinand I., zato v dr\xc5\xbeavi dejansko vlada kancler Klemens Wenzel von Metternich, obdobje od 1835 do 1848 pa imenujemo Metternichov absolutizem. Za to obdobje je zna\xc4\x8dilna cenzura, velika vloga policije in ovaduhov, dr\xc5\xbeava preganja napredno misle\xc4\x8de. To je obdobje, ko se krepi narodna zavest, zato Metternich dovoli posameznim narodom razvoj na gospodarskem in kulturnem podro\xc4\x8dju, omejuje in prepre\xc4\x8duje pa jim politi\xc4\x8dni razvoj.\n_START_SECTION_\nReintegracija slovenskih de\xc5\xbeel v Avstrijsko cesarstvo\n_START_PARAGRAPH_\nPo propadu Ilirskih provinc je dunajski dvor nameraval prevzeti upravno ureditev, ki so jo zapustili Francozi, in je na tem ozemlju ustanovil kraljestvo Ilirijo. Kraljestvo Ilirija je bilo ustanovljeno, vendar pa ni imelo enakega obsega kot Ilirske province. Nekatere francoske reforme so ostale v veljavi, druge pa so odpravili. Slovensko ozemlje je bilo upravno razdeljeno na tri gubernije, ki so se dalje delile na okro\xc5\xbeja ali kresije, sicer pa se je ozemlje dana\xc5\xa1nje Slovenije \xc5\xa1e vedno delilo po de\xc5\xbeelah.\n_START_SECTION_\nGospodarski razvoj\n_START_PARAGRAPH_\nNapredek v kmetijstvu se je kazal v zmanj\xc5\xa1anju zemlje v prahi, vpeljavi novih polj\xc5\xa1\xc4\x8din, ki so zemljo po \xc5\xbeitnem ciklu obnovile, razvoju hlevske \xc5\xbeivinoreje in na\xc4\x8drtnem gojenju njiv. Na za\xc4\x8detku tridesetih let pa se je ne Slovenskem za\xc4\x8denjala tudi zgodnja industrializacija. Tako v Ljubljani prvi parni stroj dobijo leta 1835. Za gospodarstvo na Slovenskem je pomembno pridobivanje \xc5\xbeelezove rude (Pokljuka, Jelovica, Karavanke ...), pride tudi do za\xc4\x8detkov premogovni\xc5\xa1tva (Trbovlje, Zagorje, Hrastnik ...). Poleg teh dejavnosti so se v tem \xc4\x8dasu razvile \xc5\xa1e druge panoge, kot so proizvodnja svinca (Me\xc5\xbeica) in \xc5\xbeivega srebra (Idrija), razvito je bilo suknarstvo, platnarstvo, steklarstvo (na Pohorju, Rogatec), slamnikarstvo, svilarstvo, nastale so papirnice (Rade\xc4\x8de, Ajdov\xc5\xa1\xc4\x8dina, \xc5\xbdu\xc5\xbeemberk) ... Ustanovljena je bila prva hranilnica, Priliv kapitala (zlasti dunajskega in tr\xc5\xbea\xc5\xa1kega ) je postal mo\xc4\x8dnej\xc5\xa1i, trgovina in promet pa sta zlasti s prihodom \xc5\xbeeleznice (1846 do Celja in 1849 do Ljubljane ) do\xc5\xbeivela preobrat ._NEWLINE_Gospodarsko najpomembnej\xc5\xa1i kraj v regiji je bil Trst, kjer je pristani\xc5\xa1\xc4\x8de in sredi\xc5\xa1\xc4\x8de zavarovalni\xc5\xa1tva.\n_START_SECTION_\nSpremembe na\xc4\x8dina \xc5\xbeivljenja\n_START_PARAGRAPH_\nHitre spremembe, ki so zajele vso dru\xc5\xbebo, so se kazale tudi na podro\xc4\x8dju vsakdanjega \xc5\xbeivljenja. Razlike med posameznimi dru\xc5\xbebenimi stanovi, ki so bile neko\xc4\x8d vidne s prostim o\xc4\x8desom, so za\xc4\x8dele naglo izginjati. Premo\xc5\xbenej\xc5\xa1i kmetje so v prehrani, obla\xc4\x8dilnem videzu in rabi drugih dobrim za\xc4\x8deli posnemati me\xc5\xa1\xc4\x8dane. Proces pome\xc5\xa1\xc4\x8danjenja pode\xc5\xbeelja je hitro napredoval zlasti v bli\xc5\xbeini ve\xc4\x8djih mest in glavnih prometnih poti._NEWLINE_Z vsestransko modernizacijo in napredkom pa se je ve\xc4\x8dal tudi pomen \xc5\xa1olske izobrazbe. Medtem ko je leta 1810 v povpre\xc4\x8dju obiskoval \xc5\xa1olo vsak sedmi za \xc5\xa1olo sposoben otrok, jo je leta 1847 obiskoval \xc5\xbee vsaki tretji, na nekaterih obmo\xc4\x8djih pa je bila udele\xc5\xbeba pri pouku celo stoodstotna. Na slovenskem ozemlju so bile tri vrste \xc5\xa1ol: trivialke, glavne \xc5\xa1ole in normalke. \xc5\xa0tevilo \xc5\xa1ol je nara\xc5\xa1\xc4\x8dalo, gimnazije pa so bile v Ljubljani, Novem mestu, Celju, Mariboru, Celovcu, Gorici in Kopru. Liceji so bili le v Ljubljani, Gorici in Celovcu. Pouk v sloven\xc5\xa1\xc4\x8dini je potekal na Gori\xc5\xa1kem, Kranjskem in v tr\xc5\xbea\xc5\xa1ki okolici, medtem ko je na \xc5\xa0tajerskem, Koro\xc5\xa1kem in v mestih pouk ve\xc4\x8dinoma potekal v nem\xc5\xa1\xc4\x8dini. Za razvoj sloven\xc5\xa1\xc4\x8dine so bili pomembni Slom\xc5\xa1kovi te\xc4\x8daji za sloven\xc5\xa1\xc4\x8dino.'